Мець сваю ўласную справу, каб аказваць запатрабаваныя ў наш час паслугі насельніцтву, Наталля Уліцкая марыла даўно. Задуманае ж удалося ажыццявіць у пачатку гэтага года. Індывідуальны прадпрымальнік арандавала памяшканне для свайго цэнтра, дзе за кошт асабістых сродкаў быў праведзены рамонт. Справа заставалася за малым – устанавіць сучаснае абсталяванне і запоўніць паліцы прадукцыяй. Чаму менавіта канцылярскай? Па словах Наталлі Віктараўны, яна карыстаецца вялікім попытам у школьнікаў і настаўнікаў, без яе не абыходзіцца сёння ніводная арганізацыя і прадпрыемства. Тым больш, што ў райцэнтры не так шмат спецыялізаваных крам, якія б змаглі задаволіць патрэбы разнастайным асартыментам канцылярскіх паслуг.